**LBF klubu, organizāciju un spēlētāju reģistrs**

**Nolikuma mērķi**

1. Tiek izveidots reģistrs, kas ietver uzticamas un pārbaudāmas ziņas par Latvijas badmintona organizācijām un to dalībniekiem (atlētiem un treneriem).

2. Tiek norādīts, ka federācijas klubiem ir priekšrocības saņemt federācijas resursus.

3. Tiek veicināts spēlētāju skaita un federācijas biedru skaita pakāpenisks pieaugums.

**1. LBF klubi**

LBF klubi ir federācijas biedri. LBF klubi, to spēlētāji un treneri prioritāri saņem federācijas materiālos līdzekļus spēlētāju meistarības paaugstināšanai un treneru kvalifikācijas celšanai, kā arī citiem mērķiem LBF kluba izaugsmei.

LBF klubs organizē badmintona treniņus, piedalās turnīros, pēc iespējas apmāca jaunos spēlētājus, piesaista trenerus un ceļ to kvalifikāciju. LBF klubs arī iesaistās sporta veida popularizēšanā.

Pēc Valdes lūguma LBF klubs aizpilda **pielikumā** ietverto aptauju, norādot spēlētāju skaitu, licencēto spēlētāju skaitu, treneru skaitu un kvalifikāciju, u.c. informāciju, nosūta to uz e-pastu klubi@badminton.lv .

**2. Amatieru Badmintona apvienības (ABA)**

ABA ir Apvienības, kas nav reģistrētas biedrības un nav arī LBF biedri, tomēr piedalās LBF organizētajos turnīros un vēlas sadarboties ar LBF. Federācija nepieciešamības gadījumā sniedz atbalstu, lai ABA kļūtu par LBF klubu.

Minimālais dalībnieku skaits, lai varētu piereģistrēt ABA – 4 biedri.

Licenču maksas ABA spēlētājiem ir augstākas, nekā LBF biedru spēlētājiem.
ABA apvienībām un spēlētājiem ir tiesības kandidēt uz federācijas atbalstu, ja ABA mērķis ir paaugstināt dalībnieku skaitu, piesaistīt treneri/trenerus un jauniešus, kā arī pārskatāmā nākotnē kļūt par LBF biedru. Šajā gadījumā veicamas individuālas pārrunas ar LBF Valdi par potenciālo LBF atbalstu.

Pēc Valdes lūguma ABA aizpilda **pielikumā** ietverto aptauju, norādot spēlētāju skaitu, licencēto spēlētāju skaitu, treneru skaitu un kvalifikāciju, u.c. informāciju, nosūta to uz e-pastu klubi@badminton.lv .

**3. Spēlētāji, kas nav piederīgi ne pie vienas organizācijas**

Spēlētājam ir tiesības nebūt par biedru nevienā organizācijā un tāpat piedalīties LBF vai LBF biedru organizētajos turnīros un saņemt reitinga punktus LBF reitinga reģistrā.
Licenču maksas individuālajiem spēlētājiem ir augstākas nekā LBF biedriem vai ABA apvienībām, un pie spēlētāja kluba reitinga reģistrā ir ievietota atzīme: KNN (klubs nav noteikts). Ja spēlētājs vēlas norādīt citu informāciju, tad tā tiek papildināta pēc šķērssvītras. Piemēram (KNN/Jēkabpils vai tml.)

Individuālam spēlētājam nav tiesības saņemt LBF finansiālu atbalstu (piemēram: piedalīties LBF rīkotajās izlases nometnēs, braukt uz LBF apmaksātiem Eiropas vai Pasaules čempionātiem u.c.), ar izņēmumiem tiem dalībniekiem, kuri vēlas iesaistīties LBF Umpire Team, vai kļūt par badmintona treneriem. Šajā gadījumā veicamas individuālas pārrunas ar LBF Valdi par potenciālo LBF atbalstu.

Valde reizi gadā apkopo informāciju par spēlētāju skaitu, kas nav piederīgi ne pie vienas organizācijas.

**4. Izmaiņu veikšana tekošā gada laikā**

Jebkurš jauns spēlētājs var tikt pieteikts klubā visa gada garumā, vai nu rakstveidā, vai atjaunojot un iesūtot anketu uz e-pastu klubi@badminton.lv .

**5. Spēlētāja pārreģistrācija uz citu klubu**

5.1. Pilngadīgs spēlētājs

Spēlētājs uz e-pastu sūta iesniegumu. Iesniegums noformēts uz A4 lapas. Iesniegumā norādīts lūgums pārreģistrēt spēlētāja klubu, norādīts iemesls, kāpēc spēlētājs maina klubu.
Dokumentā ar roku vai elektronisko parakstu ir paraksti no jaunā kluba atbildīgās personas un paša spēlētāja.

Ja dokumentu ir parakstījusi arī esošā kluba atbildīgā persona, tad nekādas citas darbības vairs nav jāveic.

Ja uz dokumenta nav esošā kluba atbildīgās personas paraksts, tad par šo pāreju tiks informēts esošais klubs, ar lūgumu apstiprināt pāreju. Ja 10 darba dienu laikā nav saņemta cita informācija, tad LBF uzskata, ka esošajam klubam nav nekādu pretenziju pret pāreju.

Gadījumā, ja spēlētājam ir bijuši pienākumi pret esošo klubu (piemēram: spēkā esošs līgums, iedots inventārs, kurš jāatgriež, parādsaistības par iepriekšējo periodu vai tml.), tad LBF uzdod sakārtot spēlētājam iepriekšējās saistības, pirms pārejas uz citu klubu.

Brīdī, kad visas puses ir apstiprinājušas pāreju, tad nākamajā LBF valdes sēdē, valde apstiprina šī spēlētāja pāreju un uzdod atbildīgajam par reitingu, pie nākamās nedēļas reitinga atjaunošanas, nomainīt spēlētājam klubu.

5.2. Nepilngadīgs spēlētājs

Nepilngadīgam spēlētājam spēkā ir tie paši nosacījumi un noteikumi, izņemot to, ka iesniegums ir parakstīts ar viena no vecāku vai likumīgā aizbildņa parakstu, kā arī nosūtīts ar kluba vai vecāku/aizbildņa starpniecību.

5.3. Klubu maiņas ierobežojumi

Spēlētājs bez papildus saistībām drīkst pāriet uz citu klubu vai pievienot/mainīt ierakstu par otru klubu vienu reizi gadā.

Spēlētājs var veikt izmaiņas arī biežāk, bet par katru nākamo izmaiņu, no LBF puses tiks piestādīts rēķins 100 eur apmērā.

5.4. Pieteikumu izskatīšanas termiņš

LBF valde izskata iesniegumus, kuri saņemti ne vēlāk kā 10 dienas pirms tekošās valdes sēdes noteiktā datuma. Iesniegumi, kas saņemti vēlāk, tiek izskatīti valdes sēdē mēnesi vēlāk.

5.5. Spēlētāju reģistrācija ar divu klubu piederību

Spēlētājam pie informācijas par klubu var būt norādīta informācija par vienu, vai diviem klubiem. Informācija par diviem klubiem var būt: viena organizācija (piemēram: pilsētas sporta skola/interešu izglītības organizācija un tās pašas pilsētas klubs) vai divi dažādi klubi.

Ja pie spēlētāja kluba ir norādīti divi dažādi klubi, tad galvenā nozīme ir tam klubam, kurš ir norādīts pirmais. LKKČ pieteikumā elites grupā pirmais klubs ir tas, kuru spēlētājs var pārstāvēt kā kluba biedrs. Spēlējot citā klubā vai klubā, kurš norādīts kā otrais, šis spēlētājs tiek uzskatīts kā viesspēlētājs.

**4.** **Pārejas periods reitinga sistēmā**

Visi LBF klubi un ABA, kuri būs iesūtījuši informāciju līdz 2024. gada beigām, tiem 2025. gada sākumā tikai jāatjauno aizpildītā anketa. Anketa tiks atjaunota reizi gadā (katra gada sākumā).

Visiem spēlētājiem, kuri nav reģistrēti kādā no LBF biedru vai ABA organizācijām, pārejas periods ir pirmās sacensības. Sacensību organizators pēc sacensībām iesūta datus par šiem spēlētājiem, un tiem tiek veikta atzīme reitinga reģistrā – KNN.
Licences maksa šiem spēlētājiem tiek piemērota kā KNN spēlētājiem.

Ja spēlētājs ir vienojies ar LBF klubu vai ABA par biedra statusu, tad informācija tiek nosūtīta uz e-pastu: klubi@badminton.lv no spēlētāja vai organizācijas puses un nākamās nedēļas reitingā dati tiek atjaunoti.

**LBF biedru nolemtās licenču maksas 2025. gadam**

|  |
| --- |
| **Gada maksas** no 2025. gada 1. janvāra |
|   | 3+ | līdz 18 | pieaugušie | 65+ | Umpire |
| LBF biedri | 100% atlaide | 10 | 20 | 0 | 0 |
| ABA | 100% atlaide | 15 | 25 | 0 | 0 |
| KNN | Atlaide nepiemērojas | 20 | 30 | 20 | 0 |
|  |  |  |  |  |  |
| **Viena turnīra maksas** no 2025. gada 1. janvāra |
|   | 3+ | līdz 18 | pieaugušie | 65+ | Umpire |
| LBF biedri | 100% atlaide | 2 | 5 | 0 | 0 |
| ABA | 100% atlaide | 3 | 10 | 0 | 0 |
| KNN | Atlaide nepiemērojas | 5 | 15 | 5 | 0 |